**Δήμητρα Κογκίδου: Οι κόκκινες γραµµές των ΜΜΕ στην αναπαραγωγή έµφυλης βίας**

Ο τρόπος µε τον οποίο διαχειρίζονται τα ΜΜΕ τα περιστατικά έµφυλης βίας αντικατοπτρίζει το πώς η κοινωνία κατανοεί το φαινόμενο

Αν ο λόγος των ΜΜΕ επαναθυµατοποιεί, τότε ενισχύεται στην κοινωνία το αίσθημα της απουσίας αποτελεσματικής προστασίας όσων υπέστησαν βία και αυτό αναστέλλει τις καταγγελίες ανάλογων περιστατικών

Στις περιπτώσεις γυναικοκτονίας θα πρέπει να αναδεικνύεται ότι το φύλο του θύματος ήταν το κυρίαρχο κριτήριο στην επιτέλεση της ανθρωποκτονίας και ότι τα αίτια είναι συστημικά/κοινωνικά

Το αισιόδοξο είναι ότι τα τελευταία χρόνια υπάρχουν περισσότερες διαμαρτυρίες από άτομα αλλά και συλλογικότητες που καταδικάζουν πρακτικές επανατραυµατισµού των θυμάτων ή έκθεσής τους από ΜΜΕ

Όλα όσα αφορούν την έµφυλη βία κατά καιρούς εντοπίζονται και καταγράφονται. Από την κάλυψη της είδησης µέχρι την ανταπόκριση των αρμόδιων υπηρεσιών, από τη στήριξη από το ευρύτερο οικογενειακό περιβάλλον µέχρι την εκπαίδευση για το τι σημαίνει βία, από τα νομοθετήματα µέχρι αυτά να γίνουν πράξη, από τις ποινές στους θύτες µέχρι τη συγκάλυψη των εγκλημάτων τους. Και η ευθύνη όλων, ιδιαίτερα της Πολιτείας, για την παραγωγή και αναπαραγωγή της βίας κατά των γυναικών -των κακοποιήσεων, των γυναικοκτονιών, των βιασμών, της σιωπής, της συγκάλυψης και της άρνησης προστασίας- είναι µμεγάλη.

Της Ελένης Κωνσταντίνου

Η έµφυλη βία είναι, δυστυχώς, µία θλιβερή πραγματικότητα. Και η ανάγκη λήψης ουσιαστικών μέτρων από την Πολιτεία, έτσι ώστε πολλές γυναίκες στην Κύπρο να πάψουν να ζουν υπό καθεστώς φόβου, είναι πιεστική.

Αναντίλεκτα, ιδιαίτερη ευθύνη έχουν και οι δημοσιογράφοι να προβάλλουν σωστά τα περιστατικά έµφυλης βίας, αποφεύγοντας την επαναθυµατοποίηση και τα κοινωνικά στερεότυπα και αναδεικνύοντας τις βασικές αιτίες που προκαλούν αυτά τα φαινόμενα, όπως είναι η φτώχεια και η έλλειψη εκπαίδευσης, αστυνομικής προστασίας και υπηρεσιών πρόνοιας.

Ερωτηθείσα σχετικά µε το θέμα αυτό η ∆ήµητρα Κογκίδου, καθηγήτρια στο Παιδαγωγικό Τμήμα ∆ηµοτικής Εκπαίδευσης ΑΠΘ και συντονίστρια του ∆ικτύου των Επιτροπών Ισότητας των Φύλων στα ΑΕΙ, επισημαίνει πως ο τρόπος µε τον οποίο διαχειρίζονται τα ΜΜΕ τις υποθέσεις έµφυλης βίας αντικατοπτρίζει σε γενικές γραμμές τις κυρίαρχες αντιλήψεις για τα θέματα αυτά, πώς δηλαδή η κοινωνία κατανοεί το φαινόμενο.

«Το αισιόδοξο στοιχείο είναι ότι τα τελευταία χρόνια αυξήθηκαν οι διαφορετικές φωνές κάλυψης αυτών των θεμάτων στα ΜΜΕ και ότι υπάρχει γενικότερα μεγαλύτερη ευαισθησία στον τρόπο διαχείρισής τους. Επίσης, στις περιπτώσεις που ο λόγος των ΜΜΕ επανατραυµατίζει τα θύματα, ή υπάρχει διάχυση προσωπικών και ευαίσθητων δεδομένων, ή θίγεται η προσωπικότητα και η αξιοπρέπειά τους, υπάρχουν πλέον περισσότερες διαμαρτυρίες από άτοµα αλλά και συλλογικότητες που καταδικάζουν αυτές τις πρακτικές και ζητούν ουσιαστική προστασία των ατόμων που επιζούν της έµφυλης βίας».

Όπως επισημαίνει η ∆ήµητρα Κογκίδου, υπάρχει µια κόκκινη γραµµή που οφείλουν να µην υπερβούν τα ΜΜΕ, καθώς επιβαρύνουν ακόμα περισσότερο τα άτοµα που επέζησαν της βίας στην πιο ευάλωτη, µάλιστα, χρονική περίοδο για τα ίδια και τις οικογένειές τους.

Επιπλέον, αν ο λόγος των ΜΜΕ επαναθυµατοποιεί, τότε ενισχύεται στην κοινωνία το αίσθημα της απουσίας αποτελεσματικής προστασίας όσων υπέστησαν βία και αυτό αναστέλλει τις καταγγελίες ανάλογων περιστατικών.

«Στην κάλυψη των περιστατικών έµφυλης βίας από τα ΜΜΕ δεν λείπουν οι περιπτώσεις όπου μετατίθεται η ενοχή και η ευθύνη της βίας στα ίδια τα θύματα (victim blaming) και υπάρχει σχετική δικαιολόγηση του δράστη -«μήπως φλέρταρε;» «τον προκάλεσε;» «τι φορούσε;» «γιατί είχε πιεί;»

Αυτά δεν αποτελούν εν δυνάμει ενοχοποιητικά στοιχεία και θα πρέπει να αποτελούν κόκκινη γραµµή, καθώς αναπαράγουν την κουλτούρα του βιασμού. Αναπαραγωγή της κουλτούρας του βιασμού από τα ΜΜΕ είναι και όταν κάνουν χιούμορ για τα θέματα αυτά ή όταν ασχολούνται κυρίως µε τις επιπτώσεις που έχει στη ζωή διάσημων ατόμων η διάπραξη κακοποιητικών πράξεων αγνοώντας τις επιπτώσεις στα θύματα κ.ά.

Αντί να προωθούν τα ΜΜΕ την κουλτούρα του βιασμού, μπορούν να συμβάλουν να εγχαραχθεί στην κοινωνική συνείδηση ότι η ελεύθερη συναίνεση είναι υποχρεωτική -κάθε φορά- και ότι οτιδήποτε στη σεξουαλική δραστηριότητα δεν εμπεριέχει την ελεύθερη συναίνεση του υποκειμένου είναι βιασμός».

Ειδικότερα σε ό,τι αφορά την περίπτωση των γυναικοκτονιών, που είναι η ακραία μορφή έµφυλης βίας, η ∆ήµητρα Κογκίδου αναφέρει πως στα θετικά καταγράφεται το γεγονός ότι µετά την αρχική αμηχανία και αμφισβήτηση της εγκυρότητας του όρου «γυναικοκτονία» στον δημόσιο λόγο, στη συνέχεια άρχισε να χρησιμοποιείται πολύ πιο συχνά στα ΜΜΕ. «Είναι ένα σημαντικό βήμα η σωστή αποτύπωση και ο σαφής χαρακτηρισμός τους ως γυναικοκτονίες, καθώς συμβάλλει στην ορατότητα του φαινομένου και αναδεικνύει ότι πρόκειται και για ένα έµφυλο έγκλημα».

Επίσης, αναφέρει πως σημαντικός είναι ο ρόλος των ΜΜΕ, πέρα από τη χρήση του όρου και στον τρόπο κάλυψης μιας γυναικοκτονίας, που συχνά γίνεται σκόπιμα µε εμπορικά κυρίως κριτήρια, ακόμα και σκανδαλοθηρικά -το ίδιο ισχύει και σε άλλες περιπτώσεις έµφυλης βίας. Σημειώνει ότι ακόμα και σήμερα οι γυναικοκτονίες μπορεί να σχολιασθούν ορισμένες φορές στα ΜΜΕ ως «οικογενειακές τραγωδίες» (σαν να πρόκειται για το θάνατο µελών µμιας οικογένειας σε τροχαίο ή σε φυσική καταστροφή), ως «κακές στιγμές», ως «εγκλήματα πάθους».

«Είναι κόκκινη γραµµή να µην αναπαράγουµε αυτούς τους µύθους. Κατά τη δηµοσιογραφική κάλυψη η γυναικοκτονία είναι σκόπιµο να ενταχθεί σε ένα πλαίσιο, όπου θα αναδειχθεί µε όλους τους δυνατούς τρόπους ότι το φύλο του θύματος ήταν το κυρίαρχο κριτήριο στην επιτέλεση της ανθρωποκτονίας, η οποία λειτουργεί συνήθως ως τιµωρητική πράξη και ότι τα αίτια είναι συστημικά/κοινωνικά, κοινό υπόβαθρο των οποίων είναι οι βαθιά εμπεδωμένες στην κοινωνία πατριαρχικές αντιλήψεις».

Αξιοσημείωτη είναι και η αναφορά της κας Κογκίδου πως κατά τη δημοσιογραφική κάλυψη θα πρέπει να διερευνηθεί αν η έκθεση των γυναικών στον κίνδυνο μιας εγκληματικής ενέργειας οφείλεται, ως ένα βαθμό, και στην ανεπάρκεια των αρμόδιων Αρχών να ανταποκριθούν άμεσα και αποτελεσματικά. Και αυτό γιατί πολύ συχνά καταγράφονται ανεπαρκείς και προβληματικές θεσμικές διαδικασίες.

«Γνωρίζουμε ότι πολλά περιστατικά ενδοοικογενειακής βίας, που µπορεί να είναι ενδεικτικά σημεία µιας επικείμενης γυναικοκτονίας, δεν καταγγέλλονται, αλλά και όταν καταγγέλλονται δεν έχει ακόμα διασφαλιστεί η άμεση και αποτελεσματική ανταπόκριση των διωκτικών Αρχών για την ασφάλεια και προστασία των θυμάτων Σε πολλές περιπτώσεις γυναικοκτονιών τα ασφαλιστικά µέτρα δεν µμπορούν να εμποδίσουν τον θύτη. Γενικότερα, η εκδίκαση των υποθέσεων σε πρώτο βαθμό μπορεί να καθυστερήσει αρκετά».

Σηµαντική αύξηση των περιστατικών ενδοοικογενειακής βίας

∆εν υπάρχουν και πολλά περιθώρια αισιοδοξίας, αφού η καταγραφή περιστατικών έµφυλης βίας φανερώνει την αυξητική τάση που υπάρχει. Πρόσφατα ήρθαν στο φως και τα αποτελέσµατα µιας διασυνοριακής έρευνας δεδοµένων από το MIIR, που διεξάγεται για πρώτη φορά στην Ευρώπη µε τη συµµετοχή 18 δηµοσιογραφικών οµάδων στο πλαίσιο του Ευρωπαϊκού ∆ικτύου ∆ηµοσιογραφίας ∆εδοµένων. Η έρευνα έγινε λόγω της ανάγκης να καταγραφούν επικαιροποιηµένα στοιχεία, λαµβάνοντας υπόψιν και πληροφόρηση από ΜΚΟ κ.ά. Και αυτή η έρευνα επιβεβαίωσε ότι κατά τη διάρκεια της πανδηµίας υπήρξε αύξηση των περιστατικών ενδοοικογενειακής βίας, των γυναικοκτονιών αλλά και της σεξουαλικής βίας.

Την πιο ψηλή αύξηση, 187,5%, στις γυναικοκτονίες συνολικά σηµείωσε το 2021 η Ελλάδα. Στη Σουηδία καταγράφεται αύξηση γυναικοκτονιών κατά 120% το 2018 σε σύγκριση µε το 2017, ενώ η Εσθονία και η Σλοβενία σηµείωσαν αύξηση 100% το 2015 και το 2020 αντίστοιχα. Συγκρίνοντας τη διετία της πανδηµίας µε το 2019, προκύπτει ότι σε Ελλάδα, Σλοβενία, Γερµανία και Ιταλία υπήρξε σηµαντική αύξηση στις γυναικοκτονίες.

Αύξηση παρατηρήθηκε και στις εκκλήσεις για βοήθεια από θύµατα ενδοοικογενειακής βίας. Η µεγαλύτερη αύξηση στις τηλεφωνικές κλήσεις παρουσιάστηκε στον πρώτο χρόνο της πανδηµίας στην Κύπρο, µε την Ιταλία, την Ελλάδα και την Αυστρία να ακολουθούν.

Η έρευνα επισηµαίνει και την ανάγκη αναγνώρισης της γυναικοκτονίας ως ιδιώνυµου εγκλήµατος. Μέχρι στιγµής µόνο δύο ευρωπαϊκά κράτη, η Κύπρος και η Μάλτα, έχουν κάνει αυτό το βήµα.